臘月村田樂府十首 分歲詞
作者：范成大
朝代：宋

paragraphs: 質明奉祠今古同，吳儂用昏蓋土風。
禮成廢徹夜未艾，飲福之餘即分歲。
地爐火軟蒼朮香，飣盤果餌如蜂房。
就中脆餳專節物，四座齒頰鏘冰霜。
小兒但喜新年至，頭角長成添意氣。
老翁把盃心茫然，增年翻是減吾年。
荆釵勸酒仍祝願，但願尊前且强健。
君看今歲舊交親，大有人無此盃分。
老翁飲罷笑撚鬚，明朝重來醉屠蘇。